《重建神秀楼追和忠定公韵》
宋代·赵汝遇

峨峨城南楼，缔创知几时。
楼前中津水，潮来复潮归。
眷此云海区，襟带东西溪。
图牒考往事，杳杳孤鸿飞。
传闻昔芜城，陋若枳棘篱。
鼎新赖宗衮，欲与千年期。
纪事属东莱，字字皆吾师。
甲子甫一周，孙枝继成规。
壁壘访遗迹，阑干纳馀晖。
农隙既闲暇，溟波日平夷。
班春布宽大，谕俗无浇漓。
乔木有世臣，惟有乃似之。
此段信奇事，今昨何是非。
指顾旧观还，略下烦文移。
落成当元夜，月华流客衣。
前作信高韵，新篇实英词。
却笑岘山语，登临何足悲。

作者简介：赵汝遇，字时可，鄞县（今浙江宁波）人。太宗八世孙，善待子。孝宗淳熙十四年（一一八七）进士（《宝庆四明志》卷一○）。宁宗庆元四年（一一九八）为抚州军事推官（明弘治《抚州府志》卷八）。历监登闻鼓院、军器监丞（《絜斋集》卷一七《朝请大夫赵公（善待）墓志铭》、卷九《除军器监丞制》）。曾知饶州。